Xejn kummenti wara laqgħa msejħa għal għarrieda minn grupp ta' deputati tal-PN
Imtella' Lulju 5, 2020 - Aġġornata 5 Ta' Lulju, 2020 11:27pm Intemmet wara l-10 p.m. mingħajr ebda kumment lill-media laqgħa minn grupp ta' madwar 16-il membru parlamentari tal-Partit Nazzjonalista. Għall-aħħar nofs tal-laqgħa attenda l-Kap tal-Partit Nazzjonalista, Adrian Delia. Ingħaqad ukoll tard fil-laqgħa l-viċi kap għall-affarijiet tal-Parlament, David Agius. Il-laqgħa ssejħet minn grupp ta' deputati wara li rapport tas-Sunday Times of Malta semma li għaddew messaġġi bejn Dr Delia u Yorgen Fenech wara li kien sar magħruf li Fenech hu s-sid tal-kumpanija 17 Black. Il-Ħadd filgħodu kien ġie rappurtat li xi deputati talbu li l-grupp parlamentari jitlaqqa' b'urġenza wara dak żvelat fil-media. Fi stqarrija kmieni wara nofsinhar Dr Delia qal li din il-ġimgħa se jlaqqa' grupp parlamentari biex jiżgura li l-Partit Nazzjonalista jkompli bil-ħidma fit-tfittxija għall-verità u l-ġustizzja. X'ħin ħarġu mid-Dar Ċentrali, ħadd mid-deputati li attendew ma ta kummenti lill-ġurnalisti. Għalkemm ftit wara l-10.30 p.m. infetaħ il-bieb prinċipali tad-Dar Ċentrali u nxtegħlu d-dawl, ftit wara l-bieb reġa' ngħalaq u d-dawl ta' ġewwa ntefa'. F'dan il-mument ma ngħata ebda kumment uffiċċjali, lanqas mill-Kap tal-Partit Nazzjonalista. Sakemm il-ġurnalisti telqu minn fuq il-post, ma kienx magħruf jekk Dr Delia ħariġx mill-binja. Aktar qabel, f'intervista fuq il-media tal-partit nazzjonalista, Adrian Delia, qal li ħadd mhu se jirnexxielu jirrikattah, jheddu, ibeżżgħu jew isikktu milli jkompli jiġġieled il-korruzzjoni. Dr Delia rrefera għalr-rapport dwar messaġġi fuq whatsapp li għaddew bejnu u Yorgen Fenech u allega li dawn huma manuvri min-nies fil-Partit Laburista u l-Gvern biex jattakkawh u jintimidawh. Aktar kmieni: AĠĠORNAT: Deputati Nazzjonalisti llejla ltaqgħu fid-Dar Ċentrali